CELEX: 32015R1897
Language: lt
Date: 2015-10-21 00:00:00
Title: 2015 m. spalio 21 d. Komisijos įgyvendinimo reglamentas (ES) 2015/1897, kuriuo dėl įpareigojimo iškrauti visą laimikį iš dalies keičiamas Reglamentas (EB) Nr. 2056/2001

22.10.2015   
            
            
               LT
            
            
               Europos Sąjungos oficialusis leidinys
            
            
               L 277/11
            
         KOMISIJOS ĮGYVENDINIMO REGLAMENTAS (ES) 2015/1897
   2015 m. spalio 21 d.
   kuriuo dėl įpareigojimo iškrauti visą laimikį iš dalies keičiamas Reglamentas (EB) Nr. 2056/2001
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (1), ypač į jo 48 straipsnį,
   kadangi:
   
               (1)
            
            
               Europos Parlamento ir Tarybos reglamentu (ES) Nr. 1380/2013 (2) nustatyta, kad vienas iš jo tikslų – palaipsniui panaikinti laimikio išmetimą į jūrą, nustatant įpareigojimą iškrauti visą rūšių, kurioms taikomi sužvejojamo kiekio apribojimai, laimikį. Tam tikros Komisijos reglamento (EB) Nr. 2056/2001 (3), nustatančio papildomas technines priemones, skirtas menkių išteklių atstatymui Šiaurės jūroje ir į vakarus nuo Škotijos, nuostatos įpareigoja žvejus išmesti žuvis į jūrą. Siekiant panaikinti to reglamento ir įpareigojimo iškrauti visą laimikį nesuderinamumą ir užtikrinti įpareigojimo iškrauti visą laimikį vykdymą, tas nuostatas reikėtų iš dalies pakeisti;
            
         
               (2)
            
            
               visų pirma, siekiant užtikrinti įpareigojimo iškrauti visą laimikį vykdymą, turėtų būti iš dalies pakeistas Reglamentas (EB) Nr. 2056/2001, nustatant reikalavimą, kad visas netyčinis sužvejotas tų rūšių, kurioms taikomas įpareigojimas iškrauti visą laimikį, jūrų gyvūnų laimikis, viršijantis laimikio sudėties ribas, būtų iškrautas ir įskaičiuotas į kvotas;
            
         
               (3)
            
            
               šiame reglamente numatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 2056/2001 iš dalies keičiamas taip:
   
               1)
            
            
               2 straipsnis papildomas šiuo 3 punktu:
               „3.   netyčinis laimikis– atsitiktinai sužvejoti jūrų gyvūnai, kurie pagal Europos Parlamento ir Tarybos reglamento (ES) Nr. 1380/2013 (4) 15 straipsnį turi būti iškrauti ir įskaičiuoti į kvotas, nes jie yra mažesni nei mažiausio išteklių išsaugojimą užtikrinančio orientacinio dydžio arba jų yra daugiau, nei leidžia laimikio sudėtį ir priegaudą reglamentuojančios taisyklės.
               
                  (4)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).“"
						
            
         
               2)
            
            
               Įterpiamas šis 9a straipsnis:
               „9a straipsnis
               Tais atvejais, kai rūšies, kuriai taikomas įpareigojimas iškrauti visą laimikį, jūrų gyvūnų laimikis viršija šio reglamento 4 straipsnio 1–6 dalyse, 5 straipsnio 2 dalyje, 6 straipsnio 2 dalyje, 7 straipsnyje ir 8 straipsnyje nurodytas leidžiamas procentinių dalių arba kiekių ribas, yra taikomas Reglamento (ES) Nr. 1380/2013 15 straipsnis. Tas netyčinis laimikis iškraunamas ir įskaičiuojamas į kvotas. Nelaikoma, kad dėl tokio netyčinio laimikio pažeidžiamos tuose straipsniuose nurodytos leidžiamų laimikio sudėties procentinių dalių ribos.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas valstybėse narėse.
      Priimta Briuselyje 2015 m. spalio 21 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 125, 1998 4 27, p. 1.
   
      (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (3)  2001 m. spalio 19 d. Komisijos reglamentas (EB) Nr. 2056/2001, nustatantis papildomas technines priemones, skirtas menkių išteklių atstatymui Šiaurės jūroje ir į vakarus nuo Škotijos (OL L 277, 2001 10 20, p. 13).